18Juda a batamela a re: Hle mongaka! A ko lese nna mohlanka wa gago ke bolele. O theetše, mongaka, mme o se ke wa ntukela bogale, nna mohlanka wa gago, le ge o lekana le Farao. 19Mongaka! O kile wa botšiša rena bahlanka ba gago wa re: A le na le tata weno, le ge e le ngwanabo lena? 20Rena ra botša mongarena ra re: Re na le tata wešo e a tšofetšego, le mošimane yo a mo tswetšego a šetše a tšofetše. Ngwanabo o hwile; ke yena a šetšego a nnoši wa mmagwe; gomme tatagwe o a mo rata. 21Ke mo o laetšego rena bahlanka ba gago wa re: Mo tliseng go nna gore ke mmone ka mahlo. 22Rena ra fetola mongarena ra re: Lesogana leo ga le kgone go tloga go tatagwe; ka gobane ge a ka mo tlogela, tatagwe a ka hwa. 23Ke mo o boletšego le rena bahlanka ba gago wa re: Ge le sa tle le ngwanabo lena e monyane, gona sefahlogo sa ka le ka se ke la buša le se bona.